Phelippe, par la grâce de Dieu, duc de Bourgoingne, de Lothier, de Brabant et de Lembourg, conte de Flandres, d’Artois, de Bourgoingne, palatin de Hainnau, de Hollande, de Zélande et de Namur, marquis du Sainct Empire, seigneur de Frise, de Salins et de Malines, savoir faisons à tous présens et avenir, nous avoir receu l’umble supplicacion de nos bien amez les eschevins et habitans de la ville de Flaigez les Nuis, noz hommes lièges, sans moien d’autre uz, contenant que comme en l’an mil trois cens trente deux, le premier jour de janvier, feu de bonne némoire le duc Eudes, duc de Bourgoingne, conte d’Artois et de Bourgoingne, palatin et seigneur de Salins, notre prédécesseur, dont Dieu ait l’âme, eust donné et octroyé ausdiz habitans les franchises et libertéz teles et par la manière que contenu et declairé est es lettres de vidimus dont la teneur s’ensuit: A tous ceulx qui verront et orront ces présentes lettres. Nous, Jean de Boux, clerc, tabellion, fermier de Beaune, et Andrié Chardon, clerc coadjuteur de Thevenin Demongeot, fermier de Nuys, pour Monseigneur le duc de Bourgoingne, faisons scavoir que nous avons veues, tenues et leues de mot en mot unes lettres saines et entières, scellées en fil de soye de cire blanche du seel si comme il appert par l’inspection d’icelui de feu bonne mémoire, noble, excellent et puissant prince monseigneur Eudes, jadiz duc de Bourgoingne, desquelles la teneur s’ensuit en ceste forme: Nous Eudes, duc de Bourgoigne, conte d’Artois et de Bourgoigne, palatins et sire de Salins, faisons savoir à tous ces qui verront et ourront ces présentes lettres que pour ce que li mémoire des hommes est tost passée et pour ce que les chouses qui sont faictes selon raison sont traités et ramenées en achoisons des bailliz ne des prévosts, nous es devant dits habitans avons donné et octroyons, donnons et octroyons franchise et liberté qui est tielx.  1. Premièrement li dit habitans de notre ville de Flaigey pourront chacun an la veille de la Sainct Jehan ou le jour de la Sainct Jehan à tousjours mais, eslire quatre des prodommes de la ville qui soient eschevins et cilz quatre jureront garder et sauver notre raison, notre droit et l’autruy ensint encontre eulx comme contre tous autres. Et par ces quatre prodommes, fuit li autres habitans de la ville de Flaigey feront droit et se justiseront.  2. Et se clam vient au prévost de aucun desdis habitans; se li diz eschevins demandent la Court, li trois, li dui, ou li uns desdiz eschevins par soy li prévost la randra et congnoistront li eschevins du clam, quelque chose que ce soit. Fors tant seulement que de trois cas, lesquels li prévost congnoistra tous seuls les eschevins. C’est assavoir de larrecin, rapt et de murtre, desquels trois cas li prévost levera l’amande et fera la justice selon le méffait sans les échevins.  3. Et de nul autre cas li prévost ne peut jugier amende es hommes de la dicte ville. Mais se aucun cas de maléfice qui ne soit des trois cas dessus diz se fait en ladicte ville, ou finaige ou territoire d’icelle; li quatre eschevins en congnoisteront et jugeront les amendes à nous ou à notre prévost de Vohonne. C’est assavoir par la manière qui s’ensuit. Se contans, bataille ou meslée est faite entre les habitans de la dicte ville de Flaigey, il paieront pour le coup sans sanc cinq sols, pour le sanc dix sols, pour tous autres cas de quoy l’on devroit païer soixante cinq sols d’amende, il en paieront quinze sols, et pour tous les autres cas de quoy l’on devroit payer sept sols, ils en paieront deux sols. Et en aura nostre dit prevost l’amande par la main de quatre eschevins et l’en feront jouir ne autrement ne les pourra contraindre li diz prévost ni gaigier, se n’estoit ou deffault desdits eschevins.  4. Et pourront accorder les parties de quelque cas ou fait qui soit entre eulx devant ce que le clain en viegne es eschevins, sans achoison d’amende et de nul cas ne pourra l’en demander amende esdis habitans, se clain n’en est fait esdiz eschevins.  5. De ce rechief nous voulons que lidiz eschevins levoient les perchies selon que ly prodommes de Flaigney ont acoustumé cay en arrière. C’est assavoir d’un chevaul six deniers, d’un beuf quatre deniers, d’une vache deux deniers, et des autres menues bestes ung denier.  6. Et voulons que ceste franchise et libertéz s’estande ensint en la ville de Flaigey et defors, tant comme la messerie, la vignerie et la communaulté de Flaigey s’estant, sans celle de Vohonne.  7. De rechief voulons que li quatre eschevins puissent recevoir en leur franchise quelxconques personnes qu’ils voudront sans le prévost de Vohonne ne autre de par nous, se il tient feu et domicile en notre dicte ville de Flaigey, en tel manière que li diz eschevins de ung chacun que il recevront en leur franchise, rendront à notre prévost de Vohonne cinq sols, et ly eschevins en auront douze deniers d’entraige. Et notre prévost de Vohonne recevra le bourgeois defforains et en aura la rente acoustumée.  8. Se clain vient es eschevins et cilz qui se clamera est convaincuz, il paiera es eschevins douze deniers, et se il a droit, ly autre les paiera.  9. Encoire voulons nous que ly hommes habitans de la dicte ville de Flaigey soient franc et quittes de toutes corvées de leur bestes et de tout charroy se n’est de leur voulenté. 10. Et ne povons mener les dits hommes de Flaigey en ost ne en chevauchies an leur plus d’une journée loin de leur lieu. 11. Et ceste franchise ensint comme elle est dessus nommée pour nous, nos hoirs et successeurs, avons donné et octroyé, donnons et octroyons esdicts habitans de la dicte ville de Flaigey pour leur, pour leurs hoirs et successeurs habitans de la dicte ville de Flaigey perpétuelment. Saul toutevoies notre droit en toutes autres choses, les censies, rentes et les charges qu’ils nous doivent et le droit d’autruy. Et aussi saul reservé et retenu à nous et à nos hoirs sur la dicte ville, les habitans, le finaige et le territoire d’icelle, notre baronnie, notre ressort et notre souveraineté. 12. Et est assavoir que pour ceste franchise ainsint donnée et octroyée esdits habitans de Flaigey, nous confessons avoir eu et receu d’iceulz habitans douze vins livres de bons tournois et nous en tenons pour bien paiéz et en quictons pour nous et noz hoirs les diz habitans de Flaigey et leur hoirs; et de dix livres de garde que lidit habitans nous devoient chacun an, ils nous ont fait vint livres tournois, lesquelles recevront lesdiz eschevins ou leur commandement, cui il establiront à ce faire et icelles recues il les nous rendront et paieront chacun an à touzjoursmais ou à notre comandement à la feste de Toussains. 13. Toutes les choses dessus dites et chacune par soy nous promettons en bonne foy, pour nous et noz hoirs, avoir fermes et estables perpétuellement sans aler encontre par nous ne par autre ne souffrir que autre y viegne taisiblement ne en appert. Et quant à ce nous renonçons nous et nos hoirs à toutes exceptions, raisons, ou allégations quelz quelles soient, qui contre les franchises pourroient aidier à nous et à noz hoirs et es habitans leurs hoirs et leurs successeurs nuire ou temps avenir. Ou tesmoingnaige desquelles choses nous avons fait mectre notre grant seaul en ces présentes lettres, faictes et données à Villers le premier jour de janvier l’an de grâce Notre Seigneur courant mil trois cent trente deux. En tesmoingnage de laquelle notre vision, nous, à la requeste de Simon Payez, Jehan Bonnefoy, Perrenot Bonnefoy et Jehan Nicole l’ainsné, eschevins et de plusieurs habitans de ladicte ville de Flaigey, avons requis et obtenu le scel de la court de Monseigneur le duc de Bourgoingne estre mis à ces présentes faictes et données le XXVIIIe jour du mois d’octobre l’an mil CCCC et six. Ainsi signé A. CHARDON et J. DE BOIX, et scellées du scel dont il est faite mention. Et il soit ainsi que les diz supplians eussent les lettres de la dicte franchise mises en un coffre et icelui retrait en l’eglise dudit lieu. En laquelle eglise ils l’avoient tenu et gardé par longtemps, et du contenu d’icelles franchises eulx et leurs prédécesseurs aient paisiblement joy et usé depuis l’octroy desdictes lettres jusques à ores. Toutesvoies il y a environ deux ans et demy que une grande partie des Picars qui furent par deça en armes en notre service furent loigiéz en la dicte ville de Flaigey et y firent tant de maulx, que pour doubte d’eulx pour les oppressions qu’ilz faisoient ne demeura en la dicte ville homme, femme ne enfant que tout ne s’en fuist, lesquelz Picars rompirent et brisèrent ladicte eglise, prindrent et fourraigèrent tout ce qu’ils y trouvèrent. Et entre les autres brisèrent le coffre ouquel estoient les dictes lettres de franchise, les déssirèrent, ardirent, et en firent ce que bon leur sembla, telement qu’elles furent et sont perdues ne jamais ne furent trouvées, combien que lesdiz habitans supplians en ont fait toute diligence, qui est une grant pitié. Et à l’occasion de la perdition desdites lettres originaulx de leurs dites franchises et libertés pourroient estre cy après en iceulx troublés et empeschiés, se icelles libertés et franchises ne leur estoient par nous confermées. Dont, actendu la manière de l’advenue de la perdition desdites lettres, qui est par cas pitéable et avenu par fait de guerre, lesdiz supplians pour le bien, relievement et entretenement de notre dite ville qui par le fait des guerres et mortalités et par certain feu de meschief qui y a esté depuis environ demi an en ça dont bien le tiers de la dite ville à ésté ars et autres inconvéniens, est cheue en grant povreté et désolacion, ainsi qu’ils dient, ils nous ont très humblement supplié et requis. Pourquoy nous ces choses considérées et que désirons nos subgez maintenir, garder et préserver en leurs bons usaiges, franchises et libertés et le relievement et augmentacion de nostre dicte ville de Flaigey, sur ce eu l’advis et délibéracion des gens de notre conseil et de noz Comptes à Dijon. Lesquels gens de noz Comptes, par notre ordonnance et pour scavoir ce qu’ils pourroient desdictes libertés et franchises ont commis et visité pluseurs des comptes estans en icelle Chambre. Et ont trouvé que le vidimus cy dessus incorporé est transcript ou compte du gouvernement de la prevosté de Vohonne et de Flaigey l’an mil quatre cens et quatre, selon lequel transcript y sont randuz les exploicts dudict Flaigey. Et y a ung chapitre des amendes et procès meuz et pendant pardevant les eschevins de ladicte ville des clains et autres amandes, dont les diz eschevins ont la congnoissance qui se devoient adjuger par eulx. Et avec ce y a ung autre chappitre des accords des bourgeois qui se sont advouhéz de la bourgeoisie dudit Flaigey aux uz et coustume de la dicte prévosté et lesquels bourgois ainsi advouhez le prévost d’illec va recevoir en quelque prison qu’ilz soient. Et aussi ont trové que par ledit compte et par tous les autres comptes précédans et ensuivans de ladite prevosté sont rendus des habitans dudict Flaigey pour cause de leur franchise ou bourgoisie qu’ils nous doivent chacun an le jour de la feste de Toussains, tous ensemble sanz le recevoir par menues parties trente deux florins pour vint livre tournois que pour leur dicte franchise, ils accordèrent païer chacun an en accroissant ce que par avant ils ne paioient que diz livres tournois par an. Et eue considération à ce que dessus est dit et que fame et renommée a tousjours ésté et est desdites franchises et libertés desdiz supplians, avons pour nous et nos hoirs, successeurs et ayans cause, tous les poins et articles, previleges, franchises et libertés contenuz, déclairiés et exprimés esdites lettres de vidimus cy dessus transcriptes, loué, greé, ratiffié, consenti et approuvé, louons, gréons, ratiffions, consentons, approuvons, et à iceulx supplians pour eulx et leurs successeurs, bourgois et habitans dudit Flaigey si et en tant que eulx et leurs prédécesseurs en ont par cy devant deuement joy et usé, de notre certaine science, grâce espécial, auctorité et pleine puissance, les confirmons par ces mêmes présentes. Par lesquelles de notre dite grâce les relevons de la dite perdition desdites lettres originaulz de leurs dits previleiges, libertés et franchises dont cy dessus est faite mencion. Si donnons en mandement à notre bailli de Dijon et à tous noz bailliz, justiciers et officiers qui ce peut et pourra regarder, prions et requérons tous autres qu’il appartiendra que les diz supplians et leurs diz successeurs, bourgois et habitans de notre ville de Flaigey et chacun d’eulx facent, seuffrent et laissent de notre présente grâce et confirmation et tout le contenu de cestes selon la forme et teneur d’icelles joïr et user pleinement, paisiblement et perpétuellement sans leur faire ne donner ne souffrir estre fait ou donné à l’encontre comment que ce soit, en corps ne en biens, ne à aulcun d’eulx, ores ne par le temps avenir, quelconque arrest, molestation, destourbier ou empeschement. Mais aincois saucune chose estoit faicte ou innovée au contraire le réparent ou facent réparer chacun en droit soy et remettre au premier estat et deu. Car ainsi nous plaist il et le voulons estre fait. Et afin que ce soit chose ferme et estable à tousjours, nous avons fait mettre notre scel à ces présentes, sauf en autres choses notre droit et l’autruy en toutes. Donné à Gravelinghes le vint sixiesme jour du mois de juing l’an de grâce mil quatre cent trente et six. Par monseigneur le Duc, BOUESSEAU.